B4-0406/95

Päätöslauselma naisten ja miesten tasavertaisesta kohtelusta ja tasavertaisista mahdollisuuksista

Euroopan parlamentti, joka

1. Tervehtii kansainvälisenä naisten päivänä 8. maaliskuuta 1995 kaikkia maailman naisia ja antaa tunnustuksen heidän panokselleen ihmiskunnan kehityksessä ja hyvinvoinnissa;

2. Rohkaisee komissiota jatkamaan aktiivisesti toimintaansa naisten ja miesten yhtäläisten mahdollisuuksien edistämiseksi, erityisesti toteuttamalla toimenpiteitä, joilla taataan yhtäläisiä mahdollisuuksia ja kohtelua koskevan integraatiopolitiikan noudattaminen kaikissa Euroopan unionin politiikoissa;

3. On pahoillaan, että naiset ovat nykyisin aina aliedustettuja eurooppalaisten, kansallisten, alueellisten ja paikallisten poliittisten tahojen päätöksentekoelimissä, julkishallinnossa sekä talouden ja kulttuurin aloilla ja sosiaalialalla;

4. Pyytää eurooppalaisia toimielimiä ja jäsenvaltioita työnantajina vahvistamaan määrälliset tavoitteet naisten palkkaamiseksi vastuuvirkoihin; pyytää myös jäsenvaltioita kehottamaan työmarkkinaosapuolia ja poliittisia puolueita soveltamaan näitä määrällisiä tavoitteita;

5. Pyytää komissiota varmistamaan, että sen virallisesti nimittämissä elimissä ja edustajistoissa vähintään 30 % on naisia;

6. Pahoittelee, ettei sen puhemiehistö nimittänyt yhtään naisehdokasta seitsemään äskettäiseen A1 ja A2 ura-alueen avoimeen virkaan;

7. Vaatii komissiota esittämään mahdollisimman pikaisesti neljännen toimintaohjelman; siinä olisi korostettava naisia koskevia politiikkoja ja erityistoimenpiteitä työllisyyden, päätöksenteon ja koulutuksen aloilla ja sille olisi taattava riittävät taloudelliset mahdollisuudet erityisesti NOW- ja IRIS-ohjelmien osalta;

8. Pyytää neuvostoa ja komissiota toteuttamaan tarvittavat toimenpiteet epätavallista työtä, miesten ja naisten yhtäläistä kohtelua lakisääteisessä ja vapaaehtoisessa sosiaaliturvassa, todistusvelvollisuuden kumoamista ja vanhempainlomaa koskevien direktiivien nopeaksi parantamiseksi ja hyväksymiseksi; tämä olisi tehtävä lukuisten naisten työmarkkinoilla kohtaaman syrjinnän poistamiseksi;

9. Pyytää komissiota lisäämään miesten ja naisten yhtäläisiä mahdollisuuksia ja kohtelua koskevien direktiivien täytäntöönpanon valvontaan ja julkaisemaan säännöllisesti Euroopan parlamentin ja kansallisten parlamenttien tiedoksi asiaa koskevan kattavan kertomuksen;

10. Pyytää komissiota, neuvostoa ja jäsenvaltioita toteuttamaan työaikajärjestelyjä, lastenhoitomuotojen kehittämistä, lasten kasvatuksesta huolehtineiden naisten sijoittaumista uudelleen työelämään sekä perhe-etuudet huomioon ottavaa sosiaaliturva- ja veropolitiikkaa koskevia toimenpiteitä, jotta miesten ja naisten välinen vastuunjako voisi toteutua ja he voisivat sovittaa yhteen perheestä ja työstä aiheutuvat vastuut;

11. Kehottaa komissiota ottamaan huomioon samapalkkaisuutta koskevan mietinnön, jonka Euroopan parlamentti lähiaikoina hyväksyy, ja toteuttamaan tässä mietinnössä suositeltuja toimenpiteitä viipymättä;

12. Kehottaa komissiota pikaisesti sitoutumaan sosiaalipolitiikkaa käsittelevän valkoisen kirjan mukaisesti sosiaaliturvaa ja verotusta koskevien oikeuksien yksilöllistämiseen; arvioi, että tällä välin on tarve saada aikaan eläkeoikeuksien jakamista avioeron yhteydessä koskeva yhteisön direktiivi;

13. Pyytää komissiota, neuvostoa ja jäsenvaltioita takaamaan miesten ja naisten yhtäläiset mahdollisuudet koulutuksen ja ammattikoulutuksen osalta (jatkuva koulutus, etäopiskelu, jatkuva ammattikoulutus jne.) ja erityisesti informaatioyhteiskunnan ja uusien teknologioiden alalla;

14. Pyytää komissiota, neuvostoa ja jäsenvaltioita kiinnittämään erityistä huomiota naisille suunnattuun, heitä koskevia säännöksiä, toimenpiteitä ja ohjelmia koskevaan tiedotuspolitiikkaan, erityisesti neljännen toimintaohjelman osalta;

15. Vaatii, että komissio kerää mahdollisimman laajat tiedot ja tilastot naisten asemasta työmarkkinoilla ja heidän osallistumisestaan unionin ohjelmiin ja erityisesti rakennerahastojen ohjelmiin;

16. Pyytää, että miesten ja naisten yhtäläisten mahdollisuuksien ongelmia käsittelevä komissaarien ryhmä esittää nopeasti työohjelmansa, ja pyytää yhtäläisiä mahdollisuuksia koskevia ehdotuksia käsittelevän neuvoston kokoontumista lähiaikoina;

17. Kehottaa Euroopan unionia suurempaan solidaarisuuteen naisten suhteen, jotka maailmassa kärsivät köyhyydestä, sotilaallisista yhteenotoista, väkivallasta, fanaattisuudesta ja fundamentalismista, jotka loukkaavat heidän vapauttaan ja miesten ja naisten yhtäläisten mahdollisuuksien periaatetta;

18. Pitää suuresti arvossa, että naisten suvunjatkamiseen liittyviä oikeuksia pidetään tärkeinä YK:n konferenssin lopullisissa päätöslauselmissa Kairossa (väestö ja kehitys) ja Kööpenhaminassa (sosiaalipolitiikka); on sitä mieltä, että jopa joissakin unionin jäsenvaltioissa on tarvetta kehitykseen koskien naisten suvunjatkamiseen liittyviä oikeuksia; kiinnittää huomiota tässä yhteydessä Irlannissa 8. maaliskuuta 1995 hyväksyttyyn «informaatiolakiehdotukseen», joka rajoittaa tietoja abortin saatavuudesta;

19. Pyytää Euroopan unionia avustamaan huomattavasti neljättä naisten maailmankonferenssia (Peking, Kiina syyskuussa 1995), jossa Euroopan parlamentilla on merkittävä rooli sekä valmistelussa että osallistumisessa;

20. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.